1. ปัจจัยความเสี่ยง

ความเสี่ยงด้านการเงิน

จากการที่บริษัท กู้ยืมที่เงินตราต่างประเทศ (BIBF) วงเงิน 4.50 ล้านเหรียญสหรัฐอเมริกา
ทำให้บริษัทฯ มีความเสี่ยงจากการที่ค่าเงินบาทอ่อนตัวลง แต่บริษัทฯ
มิได้มีการทำสัญญาป้องกันความเสี่ยงเอาไว้ เพราะผลขาดทุน ณ
ขณะนี้เป็นเพียงตัวเลขทางบัญชีเท่านั้น
ฝ่ายบริหารของบริษัทฯเห็นว่ามีแนวโน้มที่ค่าเงินบาทเมื่อเปรียบเทียบกับค่าเงินดอลล่าร์สหรัฐฯจะแข็งค่าขึ้นอย่างต่อเนื่องต่อไปในปี
2548 บริษัทฯจึงได้มีการเจรจากับธนาคาร โดยขอปลอดการชำระหนี้ BIBF ออกไปอีก
โดยนำเงินที่ต้องชำระหนี้ BIBF มาชำระหนี้ในส่วนสกุลเงินบาทแทนในจำนวนที่เท่ากัน
ซึ่งมีผลทำให้ภาระหนี้ลดลงเช่นกัน แต่บริษัทฯอาจจะได้ประโยชน์จากการแข็งค่าเงินบาท
ทั้งนี้บริษัทฯได้รับอนุมัติจากทางเจ้าหนี้ธนาคารให้ขอขยายเวลาในการผ่อนชำระหนี้คืนธนาคาร
ถึงเดือนกันยายน 2548 ซึ่งบริษัทฯได้รับอนุมัติจากทางธนาคารเมื่อวันที่ 23 พฤศจิกายน 2547
หลังจากนั้นจะมีการทยอยชำระคืนตามที่ได้ตกลงไว้กับธนาคาร
ประกอบกับภาวะเศรษฐกิจสหรัฐอเมริกาหดตัว
ผู้บริหารของบริษัทฯจึงมีความเห็นว่าความเสี่ยงทางด้านการเงินที่เกิดจากอัตราแลกเปลี่ยนน่าจะบรรเทาลงไปได้บ้าง
คณะกรรมการตรวจสอบได้ให้ความเห็นเพิ่มเติมแก่บริษัทฯในเรื่องความจำเป็นของบริษัทฯที่จะต้องพิจารณาหาทางแก้ไขความเสี่ยงของการใช้เงินกู้ระยะสั้นในการลงทุนในทรัพย์สินระยะยาวของบริษัทฯ
เช่น เพื่อการตกแต่ง ซ่อมแซมอาคาร สถานที่
ในขณะที่ผลตอบแทนต่อการลงทุนดังกล่าวยังไม่สามารถสร้างรายได้ได้มากทันที

ความเสี่ยงจากอัตราดอกเบี้ย

 อัตราดอกเบี้ยในปี 2547 ทรงตัวอยู่ในระดับต่ำ และแนวโน้มในการปรับขึ้นของอัตราดอกเบี้ยน่าจะเป็นไปอย่างค่อยเป็นค่อยไป ดังนั้นในระยะสั้นความเสี่ยงจึงไม่น่าจะมากนัก แต่สำหรับในระยะกลางและระยะยาวยังคงมีความไม่แน่นอนในเรื่องระดับของอัตราดอกเบี้ย แต่ทางบริษัทฯ ก็ได้เริ่มมีการชำระคืนเงินต้นเพิ่มมากขึ้น ทำให้ภาระในการชำระดอกเบี้ยจ่ายของบริษัทลดน้อยลงในปี 2547 ถึงแม้ว่าบริษัทฯจะได้รับผลกระทบจากดอกเบี้ยรับจากเงินให้กู้ยืมบ้าง อย่างไรก็ดี บริษัทฯ ได้รับความช่วยเหลือเรื่องอัตราดอกเบี้ยเงินกู้เหลือ 1.5% จากรัฐบาลในส่วนของสาขาปัตตานี ซึ่งได้รับผลกระทบจากเหตุการณ์ไม่สงบสามจังหวัดภาคใต้

 ความเสี่ยงทางด้านภาวะการแข่งขัน

บริษัทฯประกอบธุรกิจห้างสรรพสินค้า ซึ่งในปัจจุบันมีการแข่งขันที่รุนแรงและต่อเนื่องมาตลอด
โดยเฉพาะคู่แข่งส่วนใหญ่ที่เข้ามาลงทุนจะเป็นธุรกิจค้าปลีกข้ามชาติรายใหญ่ที่มีความรู้ ความชำนาญ
และได้เปรียบทั้งทางด้านเงินลงทุนและเทคโนโลยี
เข้ามาดำเนินธุรกิจในเขตท้องที่เทศบาลนครหาดใหญ่ นอกจาก บิ๊กซีซูเปอร์เซ็นเตอร์ แม็คโคร
เทสโก้โลตัส เซ็นทรัล โรบินสัน รวมทั้ง คาร์ฟูร์ ซึ่งได้เปิดดำเนินการแล้วเมื่อเดือน ตุลาคม 2547
ที่จังหวัดปัตตานี ก็ได้มีบิ๊กซีซูเปอร์เซ็นเตอร์ไปเปิดดำเนินการแล้วเช่นกันเมื่อเดือน ตุลาคม 2547

ภาวะการแข่งขันด้านค้าปลีกในปัจจุบันผู้บริโภคมีช่องทางในการเลือกซื้อสินค้าและบริการมากขึ้น
จะเลือกแต่สิ่งที่ดี มีคุณภาพ ราคาถูก และประหยัด ดังนั้นบริษัทฯจึงต้องใช้กลยุทธ์ทางด้านราคา
และส่งเสริมการขาย เพื่อรักษาส่วนแบ่งทางการตลาด
ซึ่งจะส่งผลให้ต้นทุนในการขายและการบริการสูงขึ้น กำไรในการประกอบธุรกิจลดลง
รวมทั้งความจำเป็นที่จะต้องลงทุนมากขึ้นในการปรับปรุง ตกแต่ง
และจัดรูปแบบการจัดวางสินค้าภายในDiana ใหม่ซึ่งต้องใช้เงินลงทุนค่อนข้างสูง
เพื่อรักษายอดขายอีกด้วย อย่างไรก็ตาม
บริษัทฯก็ได้วางกลยุทธ์เสริมโดยเพิ่มความหลากหลายของการให้บริการเพื่อเป็นจุดแข็งของDiana
และหลีกเลี่ยงที่จะแข่งขันกับจุดเด่นของคู่แข่ง บริษัทฯเลือกที่จะเพิ่มกลยุทธ์ทางการตลาด
ตลอดจนการจัดกิจกรรมพิเศษเพิ่มมากขึ้นและต่อเนื่อง
ซึ่งน่าจะช่วยลดผลกระทบจากความเสี่ยงดังกล่าว

ความเสี่ยงด้านความสามารถในการจ่ายเงินปันผล

สืบเนื่องจากความเสี่ยงในการดำเนินธุรกิจในภาวะการแข่งขันที่รุนแรงตามที่กล่าวมาข้างต้น
และสืบเนื่องมาตั้งแต่เกิดภาวะวิกฤตเศรษฐกิจในปี 2540 เรื่อยมาจนกระทั่งถึงปัจจุบัน ทำให้บริษัทฯ
มีผลขาดทุนในปี 2547 จำนวน 26.05 ล้านบาท และมีผลการดำเนินงานขาดทุนสะสม ณ สิ้นปี
2547 จำนวน 203.45 ล้านบาท
ส่งผลให้บริษัทฯไม่สามารถจ่ายเงินปันผลให้กับผู้ถือหุ้นได้ในระยะเวลาอันใกล้นี้ แต่อย่างไรก็ตาม
บริษัทฯได้พยายามปรับปรุงกลยุทธ์ทางการตลาด
การจัดหาสินค้ากลุ่มใหม่ที่แตกต่างจากคู่แข่งขันและมีกำไรสูงขึ้นมาจำหน่าย
การพัฒนาเทคโนโลยีโดยการนำระบบ IT ที่ทันสมัยเข้ามาใช้ในธุรกิจ
การพัฒนาทางด้านคุณภาพและการบริการ
การวิจัยวิเคราะห์ข้อมูลในเชิงวิชาการโดยผู้ชำนาญเฉพาะด้าน
ตลอดจนการพัฒนาคุณภาพของพนักงาน เพื่อเพิ่มศักยภาพในการแข่งขัน
ซึ่งกรรมการบริหารของบริษัทฯคาดว่าควรจะส่งผลให้บริษัทฯ มีกำไรจากการดำเนินงานได้ในอนาคต

ความเสี่ยงจากโอกาสในการรับชำระเงินกู้ยืม

ปัจจุบัน บริษัทฯ ได้ทำการตั้งสำรองที่ 100% สำหรับบัญชีลูกหนี้รายบริษัท ธยานี จำกัด
เรียบร้อยแล้ว ตามคำสั่งของสำนักงานคณะกรรมการกำกับหลักทรัพย์และตลาดหลักทรัพทย์
และในการประชุมคณะกรรมการบริษัท ครั้งที่ 2/2547 เมื่อวันที่ 9 พฤษภาคม 2547
และในการประชุมคณะกรรมการบริษัทฯ ครั้งที่ 4/2547 เมื่อวันที่ 7 พฤศจิกายน 2547
ได้มีการปรึกษาหารือเพิ่มเติม ในการติดตามทวงหนี้สำหรับบัญชีลูกหนี้รายบริษัท ธยานี จำกัด
และการดูแลให้มีการชำระหนี้ให้เป็นไปตามตารางการชำระหนี้ที่ได้รับการอนุมัติจากที่ประชุมผู้ถือหุ้นครั้งที่
1/2546 แล้วนั้น ซึ่งกรรมการบริหารได้รายงานให้ทราบว่าได้มีการเจรจากับลูกหนี้ บริษัท ธยานี
จำกัด เป็นระยะๆ มีการเจรจาให้มีการชำระหนี้ให้เร็วขึ้น
ทั้งนี้บริษัทฯได้รับชำระหนี้เงินต้นจากบริษัท ธยานี จำกัด เป็นจำนวนเงิน 3 ล้านบาท เมื่อวันที่ 2
ธันวาคม 2547 และสำหรับตารางการชำระหนี้ ตามมติที่ประชุมผู้ถือหุ้นครั้งที่ 1/2546 เป็นดังนี้

  -------- --------------------- ------------------ ---------------------
  ปี        ยอดคงเหลือยกมา         ชำระเงินต้น          ยอดคงเหลือยกไป

  2546     36,000,000            -                  36,000,000

  2547     36,000,000            -                  36,000,000

  2548     36,000,000            1,000,000          35,000,000

  2549     35,000,000            2,000,000          33,000,000

  2550     33,000,000            3,000,000          30,000,000

  2551     30,000,000            4,000,000          26,000,000

  2552     26,000,000            5,000,000          21,000,000

  2553     21,000,000            6,000,000          15,000,000

  2554     15,000,000            7,000,000          8,000,000

  2555     8,000,000             8,000,000          -
  -------- --------------------- ------------------ ---------------------

คิดดอกเบี้ยในอัตรา MOR (ของธนาคารกรุงเทพ)+0.25% ต่อปี

ความเสี่ยงจากการเช่าที่ดิน

บริษัทได้ให้ บริษัท หาดใหญ่สหพาณิชย์ จำกัด เป็นตัวแทนไปจดทะเบียนเช่าที่ดินประมาณ 4ไร่
จากบริษัท ศรีภูวนารถ จำกัด เพื่อประโยชน์ทางธุรกิจของกิจการ ต่อมาบริษัทฯได้ทำบันทึกร่วมกัน
สามฝ่าย เพื่อเข้ารับเป็นผู้เช่า ในสัญญาเช่าและพัฒนาที่ดิน ซึ่งลงนามโดย บริษัท ไดอาน่าฯ บริษัท
หาดใหญ่สหพาณิชย์ และ บริษัท ศรีภูวนารถ และทั้งสามฝ่ายตกลงและยินยอม
แก้ไขเพิ่มเติมสัญญาเช่าและพัฒนาที่ดิน ฉบับลงวันที่ 13 พฤษภาคม 2539 เปลี่ยนชื่อผู้เช่าจาก บริษัท
หาดใหญ่สหพาณิชย์ เป็นบริษัท ไดอาน่าดีพาร์ทเม้นท์สโตร์ จำกัด(มหาชน) โดยบริษัทศรีภูวนารถ
จำกัด และ บริษัทไดอาน่าดีพาร์ทเม้นท์สโตร์ จำกัด (มหาชน)
ตกลงและยินยอมรับสิทธิและหน้าที่ของผู้ให้เช่าและผู้เช่าตามลำดับ
ตามสัญญาเช่าและพัฒนาที่ดินที่ได้จดทะเบียนไว้ทุกประการ
รายละเอียดปรากฏตามสัญญาการเข้ารับสัญญาเช่าและพัฒนาที่ดิน ฉบับลงวันที่ 1 กันยายน 2540
ซึ่งเริ่มแรกบริษัทฯเห็นว่าการทำบันทึกสามฝ่ายน่าจะเป็นการเพียงพอแล้ว อย่างไรก็ดี
บริษัทฯได้นำเข้าเสนอต่อที่ประชุมผู้ถือหุ้นในปี 2546
ซึ่งที่ประชุมได้มีมติให้บริษัทฯนำที่ดินแปลงดังกล่าวไปจดทะเบียนรับโอนสิทธิการเช่า ณ
สำนักงานที่ดินให้เรียบร้อย
โดยบริษัทฯได้ดำเนินการรับโอนสิทธิการเช่าจากบริษัทที่เกี่ยวข้องเป็นที่เรียบร้อยแล้ว เมื่อวันที่ 4
มีนาคม 2547 ความเสี่ยงดังกล่าวจึงหมดไป

ความเสี่ยงจากการที่บริษัทฯจัดซื้อสินค้าจากผู้จัดจำหน่ายหนึ่งรายมากกว่าร้อยละ 30

บริษัทฯจัดซื้อสินค้าจากผู้จัดจำหน่ายรายหนึ่ง เป็นจำนวนร้อยละ 34.75 ซึ่งอาจก่อให้เกิดความเสี่ยงจากการต้องพึ่งพิงผู้จัดจำหน่ายรายดังกล่าว ดังนั้น ทางฝ่ายบริหารจึงมีแผนรองรับ โดยการจัดรายการสำหรับสินค้าของผู้จัดจำหน่ายกลุ่มอื่นอยู่อย่างสม่ำเสมอเพื่อผูกสัมพันธ์ไว้และเริ่มต้นจัดซื้อสินค้าจากผู้จัดจำหน่ายรายอื่นมาจำหน่ายแล้ว ซึ่งจะส่งผลให้สัดส่วนผู้จัดจำหน่ายรายใหญ่ดังกล่าวลดลง ซึ่งน่าจะทำให้ลดความเสี่ยงลงได้ อย่างไรก็ดีทางฝ่ายบริหารก็ได้พยายามใช้ความสัมพันธ์กับผู้จัดจำหน่ายรายใหญ่ดังกล่าว มาเป็นเครื่องมือในการเสริมสร้างความร่วมมือทางการตลาดเพื่อประโยชน์สูงสุดของกิจการของ Diana ด้วยเช่นกัน

ความเสี่ยงจากการที่บริษัทฯมีผู้ถือหุ้นรายใหญ่มากกว่าร้อยละ 50

เนื่องจากบริษัทฯ มีผู้ถือหุ้นรายใหญ่อยู่ 2 ราย ที่ถือหุ้นรวมกันในบริษัทฯมากกว่าร้อยละ 50 คือ
บริษัท ธยานี จำกัด ถือหุ้นในบริษัทฯเป็นจำนวน 4.21 ล้านหุ้น คิดเป็นสัดส่วนร้อยละ 32.38
ในขณะที่บริษัท พิธานพาณิชย์ จำกัด ถือหุ้นในบริษัทฯเป็นจำนวน 2.59 ล้านหุ้นคิดเป็นสัดส่วน ร้อยละ
19.92 และ ทั้งสองบริษัทมีผู้มีอำนาจควบคุมในบริษัทเป็นกลุ่มบุคคลเดียวกัน
โดยมีโครงสร้างคณะกรรมการของทั้งสองบริษัท เป็นดังนี้

คณะกรรมการบริษัท พิธานพาณิชย์ จำกัด

  ------------------ ----------------------------------------------------
  1. นายศิริพงษ์        จันทรัศมี

  2. นายบรรเวช       จันทรัศมี

  3. นายบรรลือ        จันทรัศมี

  4. นายบรรจบ        จันทรัศมี

  5. นายธรรมนูญ       โกวิทยา

  6. นายเนตร         จันทรัศมี
  ------------------ ----------------------------------------------------

7. นายนิกข์ เลาหะกุล

คณะกรรมการบริษัท ธยานี จำกัด

  ------------------ ----------------------------------------------------
  1. นายบรรจบ        จันทรัศมี

  2. นายศิริพงษ์        จันทรัศมี

  3. นายเนตร         จันทรัศมี

  4. นางวดีวรรณ       จันทรัศมี

  5. นางสุพพตา        ศิลปธีรธร
  ------------------ ----------------------------------------------------

กลุ่มผู้ถือหุ้นรายใหญ่ดังกล่าวข้างต้น
สามารถควบคุมมติที่ประชุมผู้ถือหุ้นในส่วนของมติที่ต้องการเสียงสนับสนุนเกินกึ่งหนึ่งของที่ประชุมผู้ถือหุ้น
จึงอาจจะก่อให้เกิดความเสี่ยงต่อ
ผู้ถือหุ้นรายอื่นที่ไม่สามารถรวบรวมคะแนนเสียงเพื่อตรวจสอบและถ่วงดุลได้
แต่บริษัทฯก็มีกรรมการตรวจสอบซึ่งเป็นกรรมการอิสระ รวมสามท่าน
เพื่อถ่วงดุลการดำเนินการของกรรมการบริหารและสามารถรายงานต่อคณะกรรมการบริษัทและต่อผู้ถือหุ้นได้เช่นกัน

 สำหรับมติที่ต้องการเสียงสนับสนุนเกิน 2 ใน 3 ของที่ประชุม ก็จะไม่เป็นความเสี่ยงมากนักสำหรับผู้ถือหุ้นรายอื่น เพราะจะสามารถตรวจสอบและถ่วงดุลการออกเสียงสนับสนุนได้

ความเสี่ยงจากเหตุการณ์ไม่สงบในสามจังหวัดชายแดนภาคใต้

ในช่วงต้นปี 2547 ต่อเนื่องมาจนถึงปัจจุบัน เหตุการณ์ความไม่สงบในสามจังหวัดชายแดนภาคใต้
อันได้แก่ ปัตตานี ยะลา และ นราธิวาส
ซึ่งปัญหาความไม่สงบเรียบร้อยในภาคใต้จะมีผลกับนักท่องเที่ยวในเขตจังหวัดสงขลาโดยเฉพาะอำเภอหาดใหญ่
ทั้งชาวไทยและชาวต่างชาติมาก รวมทั้งประชาชนที่อยู่ในท้องถิ่นนั้นๆ ด้วย
และทำให้นักธุรกิจชะลอตัวที่จะเข้ามาลงทุนในจังหวัดดังกล่าว
แต่ในภาครัฐก็พยายามที่จะแก้ไขปัญหาและสร้างขวัญและกำลังใจให้ดีขึ้น
และบริษัทฯยังไม่สามารถคาดการณ์ได้ว่าเหตุการณ์ดังกล่าวจะสงบเรียบร้อยได้เมื่อใด
แต่ทั้งนี้บริษัทฯก็ไม่ได้นิ่งนอนใจ มีการเรียกประชุมประเมินสถานการณ์
และฉวยโอกาสในภาวะที่ไม่แน่นอนวางแผนปรับปรุงห้าง เพื่อเพิ่มความสามารถในการแข่งขัน
เมื่อสถานการณ์ดีขึ้นจากการที่รัฐบาลสามารถแก้ไขปัญหาได้อย่างจริงจัง

นอกจากนี้ ในส่วนของจังหวัดปัตตานี ที่Diana มีสาขาอยู่ บริษัทฯได้มีการประกันภัยทรัพย์สิน
อาคารและสินค้าของบริษัทฯ โดยมีผลคุ้มครองไปถึงภัยเนื่องจากป่าเถื่อน การกระทำด้วยเจตนาร้าย
และภัยระเบิด เป็นที่เรียบร้อยมาก่อนหน้านี้แล้ว ทั้งนี้การประกันภัยในส่วนดังกล่าว
ได้มีการทำขึ้นสำหรับคุ้มครองทรัพย์สินของบริษัทฯในทุกๆ สาขาด้วยเช่นกัน

อย่างไรก็ดี แนวโน้มความไม่สงบยังคงดำเนินต่อไป ซึ่งบริษัทฯ ก็จะยังคงได้รับผลกระทบต่อไป

ความเสี่ยงจากการขาดทุนสะสมเกินทุน

นับแต่ปี 2540 ภายหลังจากที่รัฐบาลประกาศลอยตัวค่าเงินบาท
ส่งผลให้บริษัทฯต้องรับรู้ผลขาดทุนจากอัตราแลกเปลี่ยน
เนื่องจากบริษัทฯมีการกู้ยืมเงินจากต่างประเทศซึ่งรวมอยู่ในผลขาดทุนสะสม ณ วันที่ 31/12/47
มีจำนวนทั้งสิ้น 203.45 ล้านบาท ประกอบกับการเปิดดำเนินการของDiscount store
ข้ามชาติที่เข้ามาทำธุรกิจในเขตภาคใต้ตอนล่างมากขึ้น ทำให้เกิดการแข่งขันอย่างสูงในพื้นที่
รวมทั้งเหตุการณ์หลายๆ อย่าง อาทิเช่น การเกิดน้ำท่วมครั้งใหญ่ที่อำเภอหาดใหญ่
การเกิดภาวะโรคทางเดินหายใจเฉียบพลันรุนแรง หรือโรคซาร์ส (SARS)
การเกิดโรคระบาดไข้หวัดนก การเกิดเหตุการณ์ไม่สงบในสามจังหวัดชายแดนภาคใต้ เป็นต้น
จึงส่งผลให้บริษัทฯมีความจำเป็นในการปรับปรุงในเรื่องต่างๆ
ซึ่งทำให้เกิดค่าใช้จ่ายและเกิดต้นทุนของบริษัทฯที่สูงขึ้น แต่ทั้งนี้ก็ เพื่อกระตุ้นยอดขาย
และรักษาส่วนแบ่งทางการตลาดของ Diana ไว้ให้ได้

บริษัทได้ดำเนินนโยบายเพื่อสร้างความสามารถในการแข่งขัน
โดยการปรับปรุงตกแต่งพื้นที่ขายใหม่ทั้งหมดต่อเนื่องมาตั้งแต่ปี 2546
และเพิ่มความสามารถในการทำกำไร
โดยมีนโยบายการจัดซื้อจัดหาสินค้าทั้งภายในและภายนอกประเทศที่มีต้นทุนต่ำ
สามารถทำกำไรได้สูงเข้ามาจำหน่ายในปี 2548
ทั้งนี้บริษัทฯคาดว่าน่าจะช่วยให้ผลประกอบการขาดทุนลดลง และสามารถกลับมามีกำไรได้ในอนาคต